जेल में गायत्री देवी के साथ थीं उनकी मां, एक राजा की मौत आज तक रहस्य
Indira Gandhi Emergency 1975 - 1975 में लगाए गए आपातकाल (इमरजेंसी) को आज पूरे 48 साल हो चुके हैं। इमरजेंसी के दौरान हुई सख्ती को लेकर सियासी विवाद होता रहा है। 48 साल बीत जाने के बाद भी उस दौर की यादें उस समय के विपक्ष के नेताओं के जेहन में आज भी ताजा हैं।
1975 में लगाए गए आपातकाल (इमरजेंसी) को आज पूरे 48 साल हो चुके हैं। इमरजेंसी के दौरान हुई सख्ती को लेकर सियासी विवाद होता रहा है। 48 साल बीत जाने के बाद भी उस दौर की यादें उस समय के विपक्ष के नेताओं के जेहन में आज भी ताजा हैं।
उस समय कांग्रेस और इंदिरा गांधी के विरोधी रहे प्रदेश और देश के प्रमुख विपक्षी नेताओं को आंतरिक सुरक्षा के खतरे का हवाला देते हुए जेल में डाल दिया गया था। उस दौरान इंदिरा गांधी के विरोधी कांग्रेस के नेताओं तक को जेल भेजा गया था।
जयपुर और ग्वालियर के पूर्व राजघराने से जुड़े नेताओं को भी आपातकाल में लंबा वक्त जेल में बिताना पड़ा था।
पूर्व सीएम वसुंधरा राजे की मां और तत्कालीन सांसद विजयाराजे सिंधिया और जयपुर राजघराने की गायत्री देवी एक साथ तिहाड़ जेल में रही थीं।
मौजूदा कांग्रेस महासचिव जितेंद्र सिंह के पिता प्रतापसिंह की आपातकाल में हुई रहस्यमयी मौत आज भी पहेली बनी हुई है।
पूर्व सीएम वसुंधरा राजे की मां विजयाराजे सिंधिया ने अपनी आत्मकथा (राजपथ से लोकपथ पर) में आपातकाल के दौरान हुए दुर्व्यवहार, कांग्रेस नेताओं के कारनामों और उस समय की घटनाओं का विस्तार से जिक्र किया है...
विजयाराजे सिंधिया को पुलिस ने पानी की टंकी तक में तलाशा 
आपातकाल लगते ही उस समय के विपक्ष के नेताओं को अरेस्ट कर लिया गया था। जो बच गए थे उनकी तलाश में पुलिस लग गई। विजयाराजे सिंधिया उस वक्त जनसंघ की सांसद थीं। जनसंघ ही बाद में आगे चलकर 1980 में भारतीय जनता पार्टी (भाजपा) बना था।
जिस वक्त आपातकाल लगा, वे दिल्ली में थीं। दिल्ली में वे अपनी परिचित डॉक्टर के घर पर चली गई थीं। वहां उनके निकलने के बाद पुलिस का छापा पड़ा।
पुलिस ने एक-एक कमरा छान मारा। यहां तक कि छत पर चढ़कर पानी की टंकियों तक में विजयाराजे की तलाश की।
गिरफ्तारी के लिए पुलिस वालों को नेताओं की लिस्ट दी गई 
25 जून को इमरजेंसी लगते ही सभी विपक्ष के नेताओं को गिरफ्तार कर लिया गया। पुलिस मुख्यालय को मैसेज दिया गया कि तैयार रहना है, यह नहीं बताया गया कि किसके लिए तैयार रहना है।
रात 12 बजे पुलिस को ऑर्डर दिया गया कि सुबह होने से पहले ही विपक्ष के नेताओं को अरेस्ट करना है। पुलिस अफसरों को लिस्ट दी गई थी।
लिस्ट में शामिल नेताओं को चार घंटे के भीतर अरेस्ट करना था। ज्यादातर नेता रात को अरेस्ट कर लिए गए, लेकिन कई बच गए और अंडरग्राउंड होकर काम करते रहे।
छापा मारने आए अफसरों पर छोड़ दिए थे हाथी
आपातकाल के दौरान ग्वालियर में सिंधिया महल पर कई दिनों तक आयकर और आबकारी के छापे मारे गए थे। अलवर रियासत के तत्कालीन राजा प्रतापसिंह और सिंधिया राजघराने के बीच अच्छे रिश्ते थे।
विजयाराजे ने अपनी आत्मकथा में लिखा है कि आपातकाल के दौरान वे एक बार उनकी बेटी यशोधरा से मिलने आए तो उन्हें सिंधिया महल में आयकर छापों के बारे में बताया गया।
प्रतापसिंह ने यशोधरा से कहा, "आखिर इन लोगों को तुमने सिंधिया के राजप्रासाद में आने ही क्यों दिया ? तुम्हें किवाड़ बंद कर लेने चाहिए थे। पहरेदारों से कह देतीं कि इनमें से किसी को भी अंदर न आने दिया जाए। इसके बावजूद भी यदि वे नरपिशाच भीतर घुसने की कोशिश करते तो उन पर अपने कुत्ते छोड़ देने चाहिए थे।"
प्रतापसिंह ने आगे कहा- "यशोधरा ! एक बात बताए देता हूं। ये लोग यदि हमारे महल पर छापा डालने के लिए आएं तो मैं इनमें से एक को भी नहीं छोडूंगा, नतीजा चाहे जो भी हो।"
कुछ दिनों बाद प्रतापसिंह के घर छापा डाला गया। उन्होंने वैसा ही किया जैसा यशोधरा राजे से कहा था। उन्होंने घर की तलाशी लेने आए अधिकारियों पर पालतू कुत्ते, हाथियों और चीतों को छोड़ दिया।
प्रतापसिंह और उनके एडीसी ने एक दूसरे को गोली मारी थी, उनकी मौत आज भी रहस्य 
आपातकाल के दौरान अलवर के फूलबाग में प्रतापसिंह के आवास की लाइट और पानी के कनेक्शन काट दिए गए थे। पहले छापा मारने आए अफसरों पर जब हाथी छोड़े थे, इसके बाद सख्ती की गई।
विजयाराजे ने लिखा है- पुलिस ने चारों तरफ से उनका मकान घेर लिया था। पानी के बिना उनका जीना दूभर हो गया। एक सप्ताह तक ऐसा ही चलता रहा। पानी के बिना उनके पालतू जानवर तक बेहाल हो गए। ऊपर से पुलिस का दबाव अलग।
प्रतापसिंह और उनके एडीसी पूजाघर में गए। एडीसी प्रतापसिंह के मित्र भी थे। नौकरों ने सोचा, दोनों पूजा करने के लिए अंदर गए होंगे। तभी गोलियां दागने की आवाज नौकरों ने सुनी।
दो गोलियां एक साथ चलीं। नौकर दौड़कर अंदर गए और देखा कि प्रतापसिंह और उनके एडीसी खून से लथपथ फर्श पर पड़े थे। दोनों के सिर छेदकर गोली आर-पार निकल गई थी।
विजयराजे और गायत्री देवी को तिहाड़ की बदबूदार सेल में रखा 
आपातकाल के दौरान जयपुर की पूर्व महारानी गायत्री देवी और विजयाराजे सिंधिया को तिहाड़ जेल में रखा गया था। दोनों को अलग-अलग समय अरेस्ट किया था।
विजयाराजे ने लिखा है- तिहाड़ जेल में कैदी के तौर पर पीला कार्ड दिया गया था। तीन सितंबर 1975 को उन्हें तिहाड़ लाया गया था। कार्ड में आंतरिक सुरक्षा के लिए खतरा उत्पन्न करने के अपराध में बंदी बनाने का उल्लेख था।
विजयाराजे ने लिखा है- जयपुर की राजमाता गायत्री देवी मुझे वहां मिलीं। हम दोनों ने एक-दूसरे का झुककर अभिवादन किया और नमस्कार करने के लिए हाथ जोड़े।
हम दोनों ऐसे मिल रहे थे मानो किसी समारोह में मिल रहे हों। गायत्रीजी मुझे देखकर चौंकीं। आश्चर्य प्रकट करते हुए उन्होंने कहा, ‘तो आखिर आपको भी यहां ले ही आया गया।’ ‘तिहाड़ जेल नहीं है, यह धरती का नरक-कुंड है और इस नरक-कुंड में वे लोग धकेल दिए गए थे, जिनके तपोबल से इंदिराजी का सिंहासन डिग रहा था।’
जेल की पुरानी कचहरी वाला एक कमरा गायत्री देवी को दिया गया था। उससे लगकर एक बरामदा था। उसके उस पास वाले कमरे में मुझे रखा गया। हम को एक ही शौचालय उपयोग में लेना पड़ता था।
वहां नल तक नहीं था (जमीन में एक सुराख भर था, जिसमें जेल का सफाई कर्मी दिन में दो बार आकर एक-दो बाल्टी पानी डाल देता। टॉयलेट के नाम पर बस इतनी ही व्यवस्था थी।
फिर भी हम उन महिलाओं की तुलना में अपने को सौभाग्यशाली समझ रही थीं, जिनकी कोठरियों में टाॅयलेट नहीं थे। तिहाड़ जेल में जगह-जगह पर गंदगी का ढेर जमा रहता है।
दुर्गंधयुक्त हवा में घुटन महसूस होती। भोजन के समय थाली पर से भिनभिनाती मक्खियों को लगातार दूसरे हाथ से उड़ाना पड़ता। कानों में कीट-पतंगों की आवाजें गूंजती रहतीं।
मां को जेल से छुड़ाने के लिए वसुंधरा राजे ने की थी कांग्रेस नेताओं से मुलाकातें 
विजयाराजे सिंधिया के आपातकाल में जेल जाने के बाद वसुंधरा राजे सहित उनकी तीनों बेटियों तक को उनकी लोकेशन के बारे में पता नहीं था। उस दौर में वसुंधरा राजे ने उन्हें जेल से छुड़वाने के लिए खूब प्रयास किए।
वसुंधरा राजे की बहन उषा राजे इंदिरा गांधी से मिलने में कामयाब हो गई थी। विजयाराजे का जिक्र छेड़ते ही इंदिरा गांधी ने नाराज होकर कहा था कि उन्हें तस्करी के मामले में अरेस्ट किया है।
गांधी परिवार के एक मेंबर से वसुंधरा राजे काे करना पड़ा था अपमानजनक बर्ताव का सामना
वसुंधरा राजे ने आपातकाल के दौरान विजयाराजे को छुड़वाने के लिए अपने संपर्कों का इस्तेमाल करके खूब प्रयास किए, लेकिन कोई इंदिरा गांधी को नाराज करने का साहस नहीं कर पा रहा था।
विजयाराजे ने अपनी जीवनी में लिखा है। वसुंधरा राजे दिल्ली में अनेक लोगों को जानती थी। इनमें से कई ऊंचे पदों पर थे। वसुंधरा का उनके यहां आना-जाना था।
सामान्य दिनों में उसे जब भी किसी मुश्किल का सामना करना पड़ता, सभी उसकी सहायता के लिए आगे आते। राजीव गांधी से भी उसका अच्छा परिचय था; लेकिन मेरी रिहाई के लिए वे अनुकूल व्यक्ति नहीं थे।
कुछ केंद्रीय मंत्रियों और वरिष्ठ अधिकारियों को भी वह जानती थी पर इनमें से एक भी इंदिराजी का कोपभाजन बनना नहीं चाहता था।
विजयाराजे ने अपनी जीवनी में इस पूरे प्रसंग के बारे में लिखा है कि गांधी परिवार के एक नेता ने वसुंधरा राजे से किस तरह खराब व्यवहार किया था।
वसुंधरा राजे ने गांधी परिवार के इस नेता से मुलाकात की थी तो वह उस दौरान नाराज हो गया था। उसने वसुंधरा राजे को अपमानजनक बातें कहीं, जिसका जिक्र विजयाराजे ने अपनी जीवनी में किया है।
सिंधिया परिवार और जयपुर राजघराने के खाते सीज कर दिए थे 
आपातकाल के दौरान सिंधिया राजघराने के महल पर कई दिनों तक छापे की कार्रवाई चली थी। आयकर अफसरों और आबकारी विभाग के अफसरों ने कई दिनों तक सिंधिया पैलेस में छापेमारी की थी।
महल में जगह-जगह गुप्त खजाने और तस्करी की आशंका में खुदाई की गई थी। विजयाराजे सिंधिया ने अपनी जीवनी में लिखा है कि आपातकाल के दौरान पड़े आयकर छापों में सब कुछ सीज कर दिया गया था। खातों को सीज करने से पूरा पैसा अटक गया था। कर्मचारियों को वेतन देने तक का संकट हो गया था।
छापों में गायब हो गया था आधा किलो का सोने का सिक्का और म्यूजिक नोट 
ग्वालियर में सिंधिया महल पर आपातकाल के दौरान कई दिनों तक छापों की कार्रवाई चली थी। महल में जगह-जगह खुदाई की गई थी। एक-एक चीज को खोलकर देखा गया था।
अफसरों को तस्करी कर सोना लाए जाने और गुप्त खजाना छिपाकर रखने का संदेह था, इसलिए कई दिनों तक पड़ताल चली थी।
विजयाराजे सिंधिया ने लिखा है- सोने के भंडार के बारे में सरकार को पूरी जानकारी हर साल दी जाती थी इसके बावजूद तस्करी के सोने का आरोप लगाया जा रहा था।
सरकार को सोने के इसी भंडार से 1000 तोला सोना दान दिया था। हमारा सोना तस्करी का नहीं है, यह साबित करने में हमें नौ साल लगे।
इस दौरान शाहजहां के स़मय का एक सोने का आधा किलो वजनी सिक्का गायब हो गया। यह सबसे बड़ा सोने का सिक्का था, जिसका गिनीज बुक ऑफ वर्ल्ड रिकॉर्ड में भी नाम था।
